จังหวัดเลยแถลงเปิดฤดูกาลการท่องเที่ยว และงานเทศกาลต้นคริสต์มาสภูเรือ อำเภอภูเรือ ครั้งที่ 6
นายชัยวัฒน์ ชื่นโกสุม ผู้ว่าราชการจังหวัดเลย เป็นประธานแถลงข่าวการจัดงานเทศกาลต้นคริสต์มาสภูเรือ อำเภอภูเรือ ครั้งที่ 6 	ที่หน้าสนามหญ้าที่ว่าการอำเภอภูเรือ  มีนายกิตติคุณ บุตรคุณ นายอำเภอภูเรือ  ผู้นำองค์กรปกครองท้องถิ่น หัวหน้าส่วนราชการ กำนัน ผู้ใหญ่บ้าน ชาวบ้านอำเภอภูเรือร่วมงานแถลงข่าว ภายในงานยังมีผลิตภัณฑ์ชุมชนในอำเภอภูเรือและอำเภอนาแห้วมาจำหน่าย


	นายกิตติคุณ บุตรคุณ นายอำเภอภูเรือกล่าวว่า  อำเภอภูเรือเป็นเมืองแห่งการปลูกไม้ดอกเมืองหนาวหลากหลายชนิด โดยเฉพาะการปลูกจำหน่ายต้นคริสต์มาสที่มากที่สุดในประเทศไทยและมากเป็นอันดับต้นๆ ของโลก  ในแต่ละปีเกษตรกรชาวอำเภอภูเรือมีรายได้จากการจำหน่ายต้นคริสต์มาสกว่า 250 ล้านบาท ถือเป็นพืชเศรษฐกิจอีกชนิดหนึ่ง 
ดังนั้น เพื่อเป็นการส่งเสริมการจำหน่ายไม้ดอกเมืองหนาวและต้นคริสต์มาส  ทางอำเภอภูเรือจึงได้กำหนดจัดงาน เทศกาลต้นคริสต์มาสภูเรือ ครั้งที่ 6  กำหนดจัดขึ้นในวันที่ 25 พฤศจิกายน 2560  ถึงวันที่ 31 มกราคม 2561  ที่บริเวณลานต้นคริสต์มาส  บริเวณทางขึ้นอุทยานแห่งชาติภูเรือ อำเภอภูเรือ จังหวัดเลย
         

  ด้านนายเกียรติพงษ์  คชวงษ์  ผู้อำนวยการการท่องเที่ยวแห่งประเทศไทย (ททท.) สำนักงานเลยกล่าวว่า การจัดงานครั้งนี้มีวัตถุประสงค์เพื่อสนับสนุนการท่องเที่ยวของจังหวัดเลย เพื่อกระตุ้นให้นักท่องเที่ยวเดินทางมายังเมืองขนาดรอง ซึ่งมีศักยภาพในการรองรับนักท่องเที่ยว และจังหวัดเลยได้รับเลือกให้เป็น1 ใน 12 เมืองต้องพลาด พลัส ของ ททท. และยังได้กำหนดให้ปี 2561 เป็น “ปีท่องเที่ยววิถีไทย เก๋ไก๋อย่างยั่งยืน” หรือ “Amazing Thailand Tourism Year 2018” เพื่อส่งเสริมกิจกรรมการท่องเที่ยวที่มีศักยภาพและความพร้อมบนพื้นฐานความโดดเด่น และเป็นเอกลักษณ์ของไทย โดยคำนึงถึงความสมดุลและยั่งยืน สอดคล้องกับกระแสความต้องการของประชากรโลกและเจตนารมณ์ขององค์การการท่องเที่ยวโลก (United Nations World Tourism Organization : UNWTO) มุ่งเน้นการเพิ่มสัดส่วนของนักท่องเที่ยวคุณภาพและรักษาฐานตลาดเดิม เพื่อสร้างมูลค่าเพิ่มทางเศรษฐกิจและกระจายรายได้สู่ท้องถิ่นอย่างทั่วถึงและเป็นธรรม อีกทั้งยังเป็นการปลุกกระแสการเดินทางท่องเที่ยวให้คึกคักมากยิ่งขึ้นอีกด้วย
 และในปี 2561 นี้ ททท.เลยตั้งเป้าหมายที่จะดึงนักท่องเที่ยวและรายได้จากการท่องเที่ยวในช่วงฤดูหนาวนี้ให้เพิ่มขึ้นจากปีที่ผ่านมา ไม่น้อยกว่า 5%   ซึ่งปัจจัยที่สำคัญเกิดจากการคาดการณ์ของกรมอุตุนิยมวิทยาว่าอากาศในพื้นที่ของจังหวัดเลย จะหนาวเย็นและนานกว่าปีที่ผ่านมา ซึ่งจะเป็นตัวช่วยกระตุ้นและสร้างกระแสให้นักท่องเที่ยวเดินทางเข้ามาในพื้นที่เพิ่มขึ้นนั่นเอง


นอกจากนี้  ททท.เลยยังได้จัดกิจกรรมเทศกาลอาหารพื้นถิ่นไทเลย รวบรวมอาหารดีอาหารเด่นของชาวไทเลยและอาหารอีสานรสแซ่บ กิจกรรมออกบูธให้ข้อมูลข่าวสารด้านการท่องเที่ยวและเล่นเกมชิงโชคแลกรับรางวัลจาก ททท.เลย  ในระหว่างวันที่ 24-26 พฤศจิกายน 2560   และกิจกรรมต่างๆ ที่น่าสนใจภายในงาน อาทิเช่น การแสดงดนตรีกลางลานต้นคริสต์มาส การจำหน่ายสินค้าของฝากของที่ระลึก  “แชะภาพ”คู่กับความงามของต้นคริสต์มาสกว่าแสนต้นในพื้นที่กว่า 5 ไร่ ซึ่งสามารถชมได้ทั้งในช่วงกลางวัน และกลางคืน ระหว่างวันที่ 25 พฤศจิกายน 2560 จนถึงวันที่ 31 มกราคม 2560  พร้อมกับการเดินทางมาสัมผัสบรรยากาศที่ “เย็นสุด สุขที่เลย”  ณ  อำเภอภูเรือ จังหวัดเลย ที่ว่ากันว่าหนาวสุดในสยาม

  
ด้านผู้ว่าราชการจังหวัดเลย กล่าวว่า จังหวัดเลยมีสถานที่ท่องเที่ยวมากมายเกือบทุกอำเภอ ซึ่งอุดมไปด้วยภูต่างๆ อาทิ ภูกระดึง ภูเรือ ภูหลวง ภูป่าเปาะ ภูสวนทราย ภูหอ ภูบ่อบิด และอีกหลายภู มีสภาพอากาศเย็นสบายตลอดทั้งปี จึงขอเชิญนักท่องเที่ยว มาเที่ยวในช่วงฤดูหนาวนี้ และขอให้ชาวเลย เป็นเจ้าภาพ เจ้าบ้านที่ดี ไม่เอารัดเอาเปรียบนักท่องเที่ยว  
นักท่องเที่ยวที่สนใจ สามารถสอบถามรายละเอียดเพิ่มเติมได้ที่  ที่ว่าการอำเภอภูเรือ  โทร. 042-8990004 หรือการท่องเที่ยวแห่งประเทศไทย (ททท.) สำนักงานเลย โทร. 042812812, 042-811405  email: tatloei@tat.or.th/  Facebook: www.facebook.com/tatloei